東宮壽詩
作者：范成大
朝代：宋

paragraphs: 有赫題期盛，無疆嗣歷昌。
中興歸濬哲，重慶啟元良。
兩亥開基遠，三丁系統長。
帝咨同物瑞，人卜降年祥。
離日融雙照，乾天秉少陽。
晨昏周內寢，詩禮舜巖廊。
極右辰居煥，心前火德光。
與齡偕聖父，德壽協虛皇。
銅律風占兌，瑶山樂奏商。
蓂芳鄰五位，菊色麗中央。
視膳斑衣拱，傳觴玉契將。
宸楓霜獻葉，仙桂月輸香。
薰炷爭延祝，吟牋曷讚揚。
形容仁與孝，步障有雲章。